# Novičke Kakovost in inovativnost, september 2020

## CAF USPOSABLJANJA POD STREHO

Čeprav z nekaj meseci zamude je za nami še zadnje usposabljanje za uporabo modela CAF letos, tako da se lahko začne z izvajanjem samoocen pri novih in rednih uporabnikih modela CAF. Letošnjih usposabljanj se je udeležilo 130 javnih uslužbencev iz 26 različnih organizacij javnega sektorja. V primerjavi z »normalnimi« leti je to sicer nekaj manj, saj so nekatere organizacije odpovedale ali prestavile samoocenjevanje, vseeno pa kljub epidemiji ohranjamo visoko stopnjo angažiranosti organov in organizacij javnega sektorja na področju kakovosti in odličnosti.

V nadaljevanju vam podajamo nekaj izjav udeležencev usposabljanja v spomladanskem času:

### Martina Pišlar, Občina Idrija:

Od usposabljanja CAF sem pričakovala splošne informacije o CAF, za kaj in s kakšnim namenom se uporablja. Posebej sem bila presenečena nad uporabnostjo in prilagodljivostjo orodja, ne glede na branžo in velikost organizacije.

### Jan Cotič in Matej Muženič, Pokrajinski arhiv Koper:

Od usposabljanja sva pričakovala, da se bova seznanila s sodobnimi pristopi za izboljšanje delovanja organizacije tako z vidika zaposlenih kot tudi naših strank. Dobila sva znanje o tem, kako se pravilno lotiti celovitega pristopa analiziranja stopnje uspešnosti delovanja organizacije. Presenetilo pa naju je spoznanje, da je za uspešno poslovanje organizacije potrebno poseči tudi na tista področja, katerim se morda še dolgo nazaj ni posvečalo posebne pozornosti (potrebe oziroma želje posameznega delavca, delovno okolje, medsebojni odnosi, itd,).

Najina pričakovanja in občutki so bili sprva mešani, sedaj pa usposabljanje vidiva kot priložnost za podrobno spoznavanje notranjega delovanja ustanove, v kateri sva zaposlena.

### **Urška Godec, Zdravstveni dom Ljubljana:**

Od usposabljanja sem pričakovala predvsem konkretne napotke glede izvedbe samoocenjevanja organizacije in predlogov izboljšav. Na usposabljanju smo na konkretnem merilu (zaposleni) to tudi naredili. Predavateljica nas je pri tem zavzeto usmerjala in skupaj smo razreševali dileme, ki so se nam porajale.

## JESEN BO V ZNAMENJU INOVACIJ

Letošnja jesen bo na projektu Inovativen.si zelo pestra. Poleg reševanja izzivov, ki jih na nas naslavljajo organi in priprav na novi krog usposabljanj, se namreč intenzivno pripravljamo na sodelovanje na konferenci **“Government after Shock”**. Gre za globalni dogodek pod okriljem **OECD – OPSI,** ki bo potekal **17. in 18. novembra 2020** in bo nudil priložnost različnim sektorjem po svetu, da se vključijo v odprto razpravo o krizi, ki je posledica pandemije COVID-19.

Namen konference je vzpostavitev globalnega dialoga o spremembah, ki so potrebne za delovanje vlad in sistemov državnih uprav. Udeleženci konference bodo javni uslužbenci in predstavniki gospodarstva iz mnogih držav, ki bodo imeli priložnost za dinamično izmenjavo mnenj, predlogov in deljenje izkušenj glede upravljanja in dela v času izrednih razmer COVID-19.

Ker bo narava dogodka odprta pričakujemo, da bo atmosfera temu primerno sodelovalna, iskrena in motivacijska. Vsebine bodo na voljo vsakomur, saj bodo vsi dogodki potekali na spletu.

### Upravljanje po šoku

Svoj delež na konferenci bo prispevala tudi Slovenija. Ministrstvo za javno upravo v okviru programa **Partnerstvo za spremembe,** skupaj z AmCham Slovenija, organizira dogodek z naslovom **Governance after Shock** (upravljanje po šoku), ki bo potekal **17. novembra v Cankarjevem domu**.

Dogodek, ki ga boste lahko v živo spremljali preko spleta, bo postal del mreže več kot 40 lokalnih dogodkov po svetu, ki se bodo odvijali na ta dan v sklopu mednarodne konference.

Javnost bo poleg predstavnikov gospodarstva nagovoril tudi minister za javno upravo gospod **Boštjan Koritnik**.

Cilj dogodka je **ustvariti odprti dialog o izkušnjah** glede upravljanja in dela v času kriznih razmer COVID-19 v javnem in zasebnem sektorju ter identificirati potrebne spremembe za bolj uspešno soočanje s kompleksnimi družbenimi, gospodarskimi, podnebnimi in drugimi izzivi v prihodnosti.

### Kakšna je naša vloga

Na Inovativen.si pripravljamo obsežno raziskavo o izkušnjah glede delovanja in dela v času izrednih razmer COVID-19, ki bo izvedena tako med uslužbenci v javnem sektorju kot tudi v gospodarstvu. Na podlagi odzivov o tem, kaj je delovalo dobro in kaj slabo, bomo izpostavili tudi konkretne predloge ukrepov za izboljšanje delovanja sistema državne uprave.

Vprašalnik za javne uslužbence bo na voljo tudi drugim državam, ki bodo lahko izvedle lastno raziskavo in na konferenci predstavile svoje ugotovitve.

S sodelovanjem na tem dogodku se Slovenija ponovno uvršča na zemljevid držav, ki inovativnost v javnem sektorju prepoznavajo kot enega ključnih mehanizmov za povečanje produktivnosti dela in uspešno reševanje kompleksnih družbenih izzivov.

### Kako se lahko prijavim na dogodek?

Oktobra bo na **inovativen.gov.si** vzpostavljena podstran, na kateri bo mogoče najti več podatkov o samem dogodku, na voljo pa bo tudi povezava, preko katere se boste lahko prijavili na konferenco. Vabljeni k prijavi, se vidimo na dogodku!

## USPOSABLJANJE ZA UPORABO INOVATIVNIH METOD- ZA NAMI STA DVE USPEŠNI LETI

### **Raznolike, aktualne vsebine in množična udeležba**

Prvi krog usposabljanj je sestavljalo devet modulov: Moderiranje, Oblikovalsko razmišljanje, Agilno delo, Učinkovita predstavitev, Kreativno - lateralno razmišljanje, Elevator pitch, Evalvacija, Osnove vizualizacije in Kreativno pisanje. Z njimi smo zajeli večino aktualnih znanj in veščin 21. stoletja, ki so pomembna za bolj inovativno in učinkovito državno upravo.

Med leti 2018 in 2020 smo skozi usposabljanja popeljali kar 1.066 udeležencev, kar skoraj dosega cilj, ki smo ga zastavili za celotno obdobje trajanja projekta (2017 – 2022). Izmed vseh organov, ki so bili vključeni v program usposabljanj, predstavljajo največji delež uslužbenci Ministrstva za javno upravo, sledijo uslužbenci upravnih enot in Ministrstva za kmetijstvo, gozdarstvi in prehrano. Med vsemi usposabljanji je bil najbolje obiskan modul Kreativno pisanje. Poleg tega sta med bolj obiskanima še modula Kreativno - lateralno razmišljanje in Moderiranje. Pri tem ne smemo zanemariti dejstva, da je na potek in obisk usposabljanj močno vplivala tudi epidemija COVID-19, ki pa nas ni ustavila.

### **Ambasadorji, ki delijo znanja**

Od začetka projekta smo uspeli zgraditi mrežo več kot 70 ambasadorjev inovativnosti. Ti prihajajo iz različnih organov, njihovo poslanstvo pa je, da svoja znanja prenašajo tudi na sodelavce. Kar 24 ambasadorjev se je udeležilo najmanj 5 različnih usposabljanj, med njimi najbolj priljubljeno usposabljanje Kreativno - lateralno razmišljanje. Veseli nas, do so naši ambasadorji naklonjeni novemu načinu razmišljanja, ki je ključ do napredka.

Česa smo se naučili?
Prvi krog usposabljanj je tudi nam prinesel veliko novih znanj in izkušenj, ki jih bomo uporabili pri oblikovanju novega kroga. Eno izmed pomembnejših spoznanj je vsekakor to, da je znanje veliko bolj učinkovito predajati s pomočjo konkretnih primerov. Zato nameravamo v prihodnje še pogosteje uporabljati način »learning by doing« in spodbujati, da udeleženci na usposabljanja pridejo s konkretnimi izzivi, s katerimi se soočajo. Prav tako bomo za udeležence pripravili vprašalnik, na podlagi katerega bomo pred usposabljanji ocenili njihovo predznanje in jih glede na to razvrstili po skupinah. Na ta način bomo zagotovili, da bo prav vsak pridobil kar največ uporabnega znanja in novih veščin.

Prepričani smo, da bo drugi krog, ki bo obogaten z novimi vsebinami, še bolj inovativen!

[Celotno poročilo](https://www.gov.si/novice/2020-09-15-analiza-prvega-kroga-usposabljanj-za-inovativnost-v-drzavni-upravi-zakljucen-kako-nam-je-slo/) si lahko preberete na spletu.

## VSTOPAMO V 7. KROG PARTNERSTVA ZA SPREMEMBE

**Partnerstvo za spremembe, nacionalna platforma sodelovanja, znova na široko odpira vrata in išče izzive, ki bodo s svojo rešitvijo pomagali k izboljšanju poslovnega in življenjskega okolja v Sloveniji.**

Izkušnja z epidemijo koronavirusa je v vseh nas še bolj poglobila razumevanje potenciala sodelovanja, prilagodljivosti in odzivnosti na spremembe. Do zdaj smo objavili že tri natečaje, obravnavali različne družbene in gospodarske izzive in pomagali pri začetku kar nekaj projektov, ki se izvajajo še danes.

24. 9. 2020 smo objavili natečaj za reševanje izzivov pod skupnim imenovalcem: [**Sodelujemo**.](https://www.gov.si/novice/2020-09-24-vstopamo-v-7-krog-partnerstva-za-spremembe/)

Sodeluje lahko vsaka organizacija (gospodarska združenja, občine, nevladne organizacije, javni zavodi, zasebni zavodi, ustanove, organi javne uprave, izobraževalne in znanstvene inštitucije, in ostali).

Verjamemo, da ima vsakdo od nas predlog ali dva, kaj bi še lahko izboljšali v naši družbi oziroma poslovnem okolju, zato vas vabimo, da se nam pridružite in **do 16. oktobra** prijavite svoj izziv.

Sodelujemo.

## LETNA KONFERENCA KAKOVOSTI NA MARTINOVO

Letna konferenca kakovosti **Kakovost v novi dobi, dobi domišljije**, ki poteka v soorganizaciji SZKO in MJU, bo **11. in 12. novembra 2020**. Do spremembe datuma je prišlo zaradi spremenjenega formata konference. Slušateljem bo na voljo preko spletne povezave, medtem ko bodo sodelujoči predavatelji lahko izkoristiti tehnične možnosti dvorane Knauff Insulation Experience Centra v Škofji Loki.

Kot vsako leto bomo udeležencem iz organizacij javnega sektorja omogočili brezplačno udeležbo na konferenci. Konferenco bo mogoče spremljati preko aplikacij Zoom ali MS Teams. Zainteresirane za spletno udeležbo že sedaj vabimo, da si zagotovijo ustrezno programsko opremo za spremljanje prispevkov in sodelovanje v debati, vodje pa pozivamo, da javnim uslužbencem omogočijo udeležbo. V sekciji javna uprava, ki bo predvidoma na sporedu v **sredo, 11. novembra dopoldan**, se bomo posvetili dvajseti obletnici modela CAF, predstavljena pa bo tudi nova različica CAF 2020.